เงินกู้ดอกเบี้ยต่ำ3%คงที่5ปีเหลือ4หมื่นล.
เงินกู้ซอฟต์โลนช่วยน้ำท่วมยังเหลือกองกลางอีก 4 หมื่นล้านบาท เปิดจัดสรรอีกครั้งในเดือน ก.ค.ก.ย.ปีนี้
24 ก.ค. 2555

เงินกู้ซอฟต์โลนช่วยน้ำท่วมยังเหลือกองกลางอีก 4 หมื่นล้านบาท เปิดจัดสรรอีกครั้งในเดือน ก.ค.ก.ย.ปีนี้
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า วงเงินสินเชื่อดอกเบี้ยผ่อนปรน (ซอฟต์โลน) วงเงินปล่อยกู้ 2.1 แสนล้านบาท ที่เตรียมไว้ให้กู้กับธนาคารพาณิชย์รัฐและเอกชนที่เข้าร่วมโครงการนำไปปล่อยกู้ให้ผู้ประสบภัยน้ำท่วมในปี 2554 นั้น ยังเหลือวงเงินกองกลางที่ยังไม่ได้จัดสรรอีก 4 หมื่นล้านบาท โดยจะเปิดจัดสรรให้กู้แก่ธนาคารอีกครั้งในงวดเดือน ก.ค.ก.ย.ปีนี้ สถาบันการเงินรายใดที่ยังได้เงินไม่พอกับความต้องการสามารถขอรับจัดสรรได้
“ถ้าดูจากวงเงินกู้ 3 แสนล้านบาท จะเป็นเงินของ ธปท.เอง 2.1 แสนล้านบาท ซึ่ง 2.1 แสนล้านบาท ได้มีการจัดสรรให้ธนาคารที่เข้าร่วมโครงการไปแล้ว 1.7 แสนล้านบาท ธนาคารมีการปล่อยกู้ไปให้ผู้ประสบภัยที่เป็นรายย่อยและผู้ประกอบการเอสเอ็มอีแล้ว 6 หมื่นล้านบาท เมื่อรวมกับเงินที่เหลือส่วนที่ธนาคารขอไป แต่ยังไม่ได้ใช้คิดว่าน่าจะพอช่วยเหลือผู้ประสบภัยได้ทั่วถึง” นาง ผ่องเพ็ญ กล่าว
นางผ่องเพ็ญ กล่าวว่า มีความเป็นไปได้สูงที่สินเชื่อซอฟต์โลนก้อนนี้ ผู้เดือดร้อนที่เป็นรายย่อยหรือบุคคลธรรมดาจะได้เงินกู้มาก กว่าเอสเอ็มอี ซึ่งอาจจะเป็นเพราะเอสเอ็มอีได้รับเงินสินเชื่อเพื่อช่วยเหลือจากโครงการอื่นๆ แล้วก็เป็นได้ 
อย่างไรก็ตาม คาดว่าวงเงินที่นำมาจัดสรรน่าจะเพียงพอในการช่วยเหลือผู้ประสบภัย แต่คงไม่มีการผ่อนคลายเงื่อนไขการขอกู้เพิ่มเติมให้เอสเอ็มอีอีกแล้ว
ทั้งนี้ ธปท.จัดสรรวงเงินสินเชื่อซอฟต์โลนวงเงิน 3 แสนล้านบาท แบ่งเป็น เงินของ ธปท. 2.1 แสนล้านบาท และเงินของธนาคารที่เข้าร่วมโครงการเอง 9,000 ล้านบาท เพื่อนำไปปล่อยกู้ช่วยเหลือผู้ประสบภัยน้ำท่วม โดย ธปท.จะคิดดอกเบี้ยจากธนาคารที่เข้าร่วมโครงการ 0.01% และให้ธนาคารนำไปปล่อยกู้ในอัตราดอกเบี้ยไม่เกิน 3% เป็นระยะเวลา 5 ปี